Nakon Filozofskog i Fakulteta političkih nauka

Pravni fakultet u Beogradu Foto: Ljiljana Bukvić

Njihov proglas prenosimo u celosti:

Pridružujući se apelu kolega s Filozofskog fakulteta i Fakulteta političkih nauka, mi dole potpisani nastavnici i saradnici Pravnog fakulteta, svesni vlastitog univerzitetskog poziva – da školujemo buduće pravnike koji će se starati o zaštiti ustavnosti, zakonitosti, očuvanju vladavine prava i pravne sigurnosti – i profesionalne dužnosti da se oglasimo kadgod se pomenute vrednosti na sistematski način ugrožavaju, obraćamo se javnosti Srbije s uverenjem da postojeći nosioci vlasti – na čelu s Predsednikom Aleksandrom Vučićem – svojim kontinuiranim postupanjem doprinose razgradnji i zatiranju institucija ustavne demokratije.

Odredba Ustava Srbije prema kojoj „uređenje vlasti počiva na podeli vlasti na zakonodavnu, izvršnu i sudsku“ jeste već duže vreme mrtvo slovo na papiru, jer Predsednik Republike daje sebi za pravo da najavljuje promene u krivičnom zakonodavstvu i kaznenoj politici (iako je to nadležnost Narodne skupštine po čl. 99 st. 1 tač. 7); odbija ostavku ministra policije (iako su ministri za svoj rad odgovorni predsedniku Vlade, Vladi i Narodnoj skupštini po čl. 125 st. 3); „sa sigurnošću“ tvrdi da određena lica nisu krivičnopravno odgovorna (iako vlast presuđivanja pripada sudovima prema čl. 143 st. 1); daje izjave o napretku u istrazi (iako je prema slovu Ustava javno tužilaštvo državni organ koji goni učinioce krivičnih i drugih kažnjivih dela po čl. 156 st. 1).

Umesto da odredbu iz čl. 111 Ustava, prema kojoj šef države „izražava državno jedinstvo Republike Srbije“, shvati kao obavezu da podnese ostavku na mesto predsednika političke partije, Predsednik Republike koristi svaku priliku da istakne vlastitu stranačku pripadnost i pokaže otvorenu netrpeljivost prema političkim protivnicima.

Na taj način aktivno doprinosi klimi radikalne političke polarizacije društva u kojoj se svaka kritika nosilaca vlasti doživljava kao napad na državu. Ta opasna tendencija da se vladajuća politička većina i njen lider poistovećuju s državom u direktnoj je suprotnosti sa slovom Ustava koji kaže da „političke stranke ne mogu neposredno vršiti vlast, niti je potčiniti sebi.“ (Čl. 5 st. 4)

Zbog svega napred rečenog, Srbija je danas mesto na kojem je čitav set temeljnih političkih prava i sloboda doveden u pitanje. Iako Ustav garantuje da u „Republici Srbiji nema cenzure“ (čl. 50), sloboda mišljenja i izražavanja (čl. 46) je pod stalnim udarom, kao i sloboda naučnog i umetničkog stvaralaštva (čl. 73); medijske slobode su na najnižem nivou, iako prema slovu Ustava „svako ima pravo da istinito, potpuno i blagovremeno bude obaveštavan o pitanjima od javnog značaja i sredstva javnog obaveštavanja su dužna da to pravo poštuju“ (čl. 51); u takvim uslovima, najzad, i ustavna odredba koja kaže da su „izbori slobodni“ (čl. 52) postaje u velikoj meri obesmišljena.

Stoga mi dolepotpisani nastavnici i saradnici Pravnog fakulteta vidimo sadašnje proteste građana Srbije kao opravdan pokušaj da se politički život Srbije vrati u ustavne i zakonske okvire i da se stvore preko potrebne političke pretpostavke za demokratsko ustrojstvo i odgovorno delovanje svih državnih institucija.

akademik prof. dr Kosta Čavoški, redovni profesor u penziji prof. dr Mirjana Todorović, redovna profesorka u penziji prof. dr Stevan Lilić, redovni profesor u penziji prof. dr Emilija Vukadin, redovna profesorka u penziji prof. dr Ljiljana Radulović, redovna profesorka u penziji prof. dr Radmila Vasić, redovna profesorka u penziji prof. dr Dragor Hiber, redovni profesor u penziji prof. dr Marija Draškić, redovna profesorka prof. dr Nebojša Jovanović, redovni profesor prof. dr Dragica Vujadinović, redovna profesorka prof. dr Jasminka Hasanbegović, redovna profesorka prof. dr Boris Begović, redovni profesor prof. dr Aleksandra Jovanović, redovna profesorka prof. dr Miodrag Jovanović, redovni profesor prof. dr Ivana Krstić, vanredna profesorka prof. dr Marko Davinić, vanredni profesor prof. dr Tanasije Marinković, vanredni profesor prof. dr Goran Dajović, vanredni profesor prof. dr Danilo Vuković, vanredni profesor doc. dr Milena Đorđević, docentkinja doc. dr Miloš Milošević, docent doc. dr Maja Lukić Radović, docentkinja doc. dr Bojan Spaić, docent doc. dr Miloš Zdravković, docent doc. dr Svetislav Kostić, docent doc. dr Sanja Gligić, docentkinja Ana Odorović, asistentkinja Nikola Ilić, asistent

Podsetimo, pismo podrške najpre su uputili profesori Filozofskog fakulteta, a potom i sociolozi sa istog fakulteta.

Podršku građanskim protestima potpisalo je i 85 profesora i nastavnika Fakulteta političkih nauka u Beogradu.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se